**Marca de Carniola** (*Mark Krain*), no sueste do Sacro Imperio Romano Xermánico, no século X.  
 Véxase a antiga capital *Krainsburg* (*Kranj*) e a súa cidade máis grande *Laibach* (Ljubljana).
A **Marca de Carniola** (en esloveno: *Kranjska krajina*; en alemán: *Mark Krain*), tamén chamada **Margraviato de Carniola**, foi un estado no sueste do Sacro Imperio Romano Xermánico na Alta Idade Media, o predecesor do ducado de Carniola.

O seu territorio correspondía, *grosso modo*, á presente rexión central de Carniola da actual Eslovenia.

No tempo da súa creación, a marca servía como defensa fronteiriza contra os reinos de Hungría e Croacia.

Historia
--------

### Antigüidade

Antes da chegada dos romanos (ca. 200 a.C.), os taurisci habitaban no norte da Carniola, os panonios no sueste, e os iapodes ou carni, unha tribo céltica, no suroeste.

Carniola formou parte inicialmernte da provincia romana de Panonia. Posteriormente, a parte norte foi unida a Noricum, as partes sudoccidental e sudoriental e a cidade de Aemona, a Venecia e Istria. En tempos de Augusto toda a rexión desde Aemona ao río Kolpa pertencía á provincia de Savia.

### Idade Media

Despois da caída do Imperio Romano de Occidente (476), Carniola foi incorporada ao reino de Italia e, en 493, baixo Teodorico o Grande formou parte do reino ostrogodo. Os carni viviron entre o alto Sava e o Soča.

Contra finais do século VI os eslavos asentáronse na rexión, chamada polos escritores latinos *Carnia* ou *Carniola* (pequena Carnia). Este nome deu lugar aos *Krajina* (esloveno) e *Chrainmark* (alemán). Os novos habitantes eslavos estiveron sometidos aos ávaros, dos que finalmente piideron liberarse, uníndose ao grande estado eslavo de Samo.

Desde o ano 788 a rexión estivo gobernada polos francos, desde que Carlomagno creou a Marca (ou Margraviato) de Friuli, engadiu Carniola a este feudo.

Porén, tras a división do Friuli, unha rexión histórica italiana, Carniola foi unha Marca independente, de aí o nome de **Marca de Carniola** ou **Margraviato de Carniola** co seu propio margrave eslavo á cabeza que vivía na cidade eslovena de Kranj, suxeito ao gobernador de Baviera primeiro e, despois de 976, aos duques de Carintia.

En 1071, Henrique IV a encomenda ao Patriarca de Aquilea, unha cidade de nordeste de Italia.

Na Idade Media, a Igrexa ocupouse da gran pobreza presente en Carniola. Os bispos convertéronse en señores feudais, incluíndo a rexión eslovena e as súas cidades. Por outro lado, os duques gobernaron a provincia durante case medio século.

Finalmente, Carniola foi transferida, co acordo do patriarca, a Frederico II de Babenberg que obtivo o título de Duque en 1245, pero morreu o ano seguinte durante unha batalla e foi sucedido por Ulrich III, que casou con Agnes de Andechs, unha parente do patriarca. Ulrich pagou a construción de igrexas e mosteiros e instalou o seu goberno na cidade de Kostanjevica, Eslovenia.  
Por último, en 1268, legou ao rei Otakar II de Bohemia todas as súas posesións e o seu goberno de Carintia e Carniola.

Lista de margraves
------------------

* Poppo I, 1040–1044, conde de Weimar, tamén margrave de Istria desde 1012
* Ulrico I, 1045–1070, fillo, conde de Weimar, tamén margrave de Istria desde 1060
* Poppo II, 1070–1098, fillo, tamén margrave de Istria desde 1096
	+ Ulrico II, 1098–1107, irmán, conde de Weimar, tamén margrave de Istria

Casa de Sponheim:

* Engelberto I, 1107–1124, tamén margrave de Istria, duque de Carintia desde 1122
* Engelberto II, 1124–1173, fillo, tamén margrave de Istria

Casa de Andechs:

* Bertoldo I, 1173–1188, tamén margrave de Istria

Duques de Merania:

* Bertoldo II, 1188–1204
* Enrique, 1204–1228
* Otón I, 1228–1234
* Otón II, 1234–1248

Casa de Babenberg:

* Frederico II o Belicoso, 1245–1246, duque de Austria e Estiria desde 1230

Casa de Sponheim:

* Ulrico III, 1248–1269, tamén duque de Carintia desde 1256

Dinastía Přemyslida:

* Ottokar II, 1269–1276, reo de Bohemia, tamén duque de Austria, Estiria e Carintia

Casa de Habsburgo:

* Rodolfo, 1276–1286, rei alemán (Rei de romanos) desde 1273, tamén duque de Austria, Estiria e Carintia até 1282

Dinastía Meinhardiner:

* Meinhard, 1286–1295, conde de Tirol desde 1258, tamén duque de Carintia
* Henrique, 1295–1335, fillo, tamén rei de Bohemia 1306 e 1307-10, duque de Carintia e conde de Tirol

Casa de Habsburgo:

* Alberte II, 1335–1358, neto do rei Rodolfo, duque de Austria e Estiria desde 1330, tamén duque de Carintia
* Rodolfo IV, 1358–1364, fillo, tamén duque de Austria, Estiria e Carintia, conde de Tirol desde 1363. Declarouse a si mesmo "duque de Carniola" en 1364.

Notas
-----

1. ↑  Unha *Marca* medieval era unha provincia nunha fronteira inimiga conquistada por un pobo que estaba ao outro lado da fronteira. Dirixida por un "margrave", é dicir, o xefe militar da provincia, a Marca era un feudo establecido para protexer o país veciño.

Véxase tamén
------------

### Bibliografía

* Ellen Churchill Semple: "The Barrier Boundary of the Mediterranean Basin and Its Northern Breaches as Factors in History". *Annals of the Association of American Geographers*, Vol. 5, (1915), pp. 27–59.
* James Westfall Thompson: *Feudal Germany, Volume II*. Nova York: Frederick Ungar Publishing Co. 1928.

### Outros artigos

* Carniola
* Ducado de Carintia
* Fiuli
* Reino de Samo
* Imperio carolinxio
* Eslovenia
* Historia dos eslavos do sur